CELEX: C2019/383/02
Language: mt
Date: 2019-10-01 00:00:00
Title: Deċiżjoni tal-Qorti tal-Ġustizzja tal-Unjoni Ewropea tal-1 ta’ Ottubru 2019 li tistabbilixxi mekkaniżmu intern ta’ superviżjoni fil-qasam tal-ipproċessar ta’ data personali mill-Qorti tal-Ġustizzja li taġixxi fil-kapaċità ġudizzjarja tagħha

11.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 383/2
               
            
         DEĊIŻJONI TAL-QORTI TAL-ĠUSTIZZJA TAL-UNJONI EWROPEA
         tal-1 ta’ Ottubru 2019
         li tistabbilixxi mekkaniżmu intern ta’ superviżjoni fil-qasam tal-ipproċessar ta’ data personali mill-Qorti tal-Ġustizzja li taġixxi fil-kapaċità ġudizzjarja tagħha
         (2019/C 383/02)
         IL-QORTI TAL-ĠUSTIZZJA TAL-UNJONI EWROPEA,
         Wara li rat it-Trattat dwar l-Unjoni Ewropea, u b’mod partikolari l-Artikolu 19 tiegħu,
         Wara li kkunsidrat li, skont l-Artikolu 8(1) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), “[k]ull persuna għandha d-dritt għall-protezzjoni ta’ data personali li tirrigwardaha”,
         Wara li kkunsidrat li, skont l-Artikolu 8(3) tal-Karta, “[l]-osservanza ta’ dawn ir-regoli għandha titqiegħed taħt il-kontroll ta’ awtorità indipendenti”,
         Wara li kkunsidrat li, skont l-Artikolu 57(1)(a) tar-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE, il-kompiti tal-Kontrollur Ewropew għall-Protezzjoni tad-Data ma jkoprux l-ipproċessar tad-data personali mwettaq mill-Qorti tal-Ġustizzja li taġixxi fil-kapaċità ġudizzjarja tagħha,
         Wara li kkunsidrat li, fir-rigward tas-superviżjoni ta’ tali pproċessar, il-leġiżlatur tal-Unjoni, filwaqt li għamel riferiment għall-Artikolu 8(3) tal-Karta, issuġġerixxa, fil-premessa 74 tar-Regolament (UE) 2018/1725, l-implimentazzjoni ta’ superviżjoni indipendenti, pereżempju permezz ta’ mekkaniżmu intern.
         ADOTTAT DIN ID-DEĊIŻJONI:
         
            Artikolu 1
            
               1.   Jekk persuna fiżika tressaq talba quddiem ir-Reġistratur tal-Qorti tal-Ġustizzja fejn tistiednu jadotta deċiżjoni fil-kwalità tiegħu ta’ Kontrollur tad-data personali fil-kuntest tal-funzjonijiet ġudizzjarji tal-Qorti tal-Ġustizzja, huwa għandu jinnotifika d-deċiżjoni tiegħu lill-persuna kkonċernata f’terminu ta’ xahrejn mill-ġurnata tat-tressiq ta’ din it-talba. Wara l-iskadenza ta’ dan it-terminu, in-nuqqas ta’ risposta jammonta għal deċiżjoni impliċita ta’ ċaħda tat-talba.
            
            
               2.   Deċiżjoni tar-Reġistratur tal-Qorti tal-Ġustizzja fil-kwalità tiegħu ta’ Kontrollur tad-data personali fil-kuntest tal-funzjonijiet ġudizzjarji tal-Qorti tal-Ġustizzja, adottata b’risposta għal talba fis-sens tal-paragrafu 1 jew ex officio, tista’ tkun is-suġġett ta’ lment imressaq quddiem il-Kumitat imsemmi fl-Artikolu 2 (iktar ’il quddiem il-“Kumitat”) skont il-kundizzjonijiet previsti fl-Artikolu 3.
            
         
         
            Artikolu 2
            
               1.   Il-Kumitat huwa kompost minn President u minn żewġ membri, magħżula minn fost l-Imħallfin u l-Avukati Ġenerali tal-Qorti tal-Ġustizzja.
            
            
               2.   Il-President u l-membri tal-Kumitat jinħatru mill-Qorti tal-Ġustizzja fuq proposta tal-President tal-Qorti tal-Ġustizzja għall-perijodu tal-mandat ta’ dan tal-aħħar.
            
            
               3.   Fuq proposta tal-President tagħha, il-Qorti tal-Ġustizzja għandha taħtar ukoll membri ta’ sostituzzjoni li jissejħu biex jippresjedu jekk membru jew iktar tal-Kumitat ma jkunux jistgħu jippresjedu. Il-membri ta’ sostituzzjoni jissostitwixxu lill-membri li ma jistgħux jippresjedu, skont l-ordni protokollari.
            
            
               4.   Fil-każ li l-President tal-Kumitat ma jkunx jista’ jippresjedi, il-Kumitat jiġi ppresjedut minn wieħed mill-membri titolari jew ta’ sostituzzjoni, skont l-ordni protokollari.
            
            
               5.   Il-Kumitat jiltaqa’ fuq konvokazzjoni tal-President tiegħu. Huwa jistabbilixxi l-aġenda tal-laqgħat kif ukoll il-minuti tagħhom.
            
            
               6.   Il-Kumitat għandu jiġi assistit fil-funzjonament tiegħu mill-Konsulent legali għall-affarijiet amministrattivi tal-Qorti tal-Ġustizzja tal-Unjoni Ewropea.
            
         
         
            Artikolu 3
            
               1.   L-ilment jitressaq mill-persuna fiżika kkonċernata mid-deċiżjoni msemmija fl-Artikolu 1(2) jew mir-rappreżentant tagħha, f’terminu ta’ xahrejn min-notifika ta’ din id-deċiżjoni jew, jekk ikun il-każ, mid-data ta’ meta din il-persuna tkun saret taf biha.
            
            
               2.   L-ilment għandu jiġi ppreżentat f’waħda mil-lingwi uffiċjali tal-Unjoni Ewropea.
            
         
         
            Artikolu 4
            
               1.   Meta l-ilment jissodisfa r-rekwiżiti previsti fl-Artikolu 3, il-Kumitat għandu jwettaq eżami ġdid tal-punti ta’ fatt u ta’ liġi li jkunu taw lok għall-adozzjoni tad-deċiżjoni msemmija fl-Artikolu 1(2).
            
            
               2.   Il-Kumitat jista’ jisma’ kull persuna li jqis li s-smigħ tagħha jkun utli.
            
            
               3.   Il-Kumitat jista’ jannulla u, f’dan il-każ, anki jbiddel, jew jikkonferma d-deċiżjoni msemmija fl-Artikolu 1(2). Id-deċiżjoni tal-Kumitat tissostitwixxi, fir-rigward tal-awtur tal-ilment, id-deċiżjoni msemmija fl-Artikolu 1(2).
            
            
               4.   Il-Kumitat għandu jikkomunika lill-awtur tal-ilment id-deċiżjoni tiegħu, li għandha tittieħed f’terminu ta’ erba’ xhur mid-data tat-tressiq ta’ dan l-ilment. Fil-każ li l-Kumitat jonqos milli jadotta deċiżjoni espliċita f’dan it-terminu, dan jitqies li jkun ikkonferma d-deċiżjoni msemmija fl-Artikolu 1(2).
            
            
               5.   Il-preżentata, mill-awtur tal-ilment, ta’ rikors ġudizzjarju kontra d-deċiżjoni msemmija fl-Artikolu 1(2), ittemm il-kompetenza tal-Kumitat li jittratta l-ilment imressaq quddiemu.
            
         
         
            Artikolu 5
            Din id-deċiżjoni tidħol fis-seħħ fil-jum tal-adozzjoni tagħha.
         
         
            Magħmul fil-Lussemburgu, it-8 ta’ Ottubru 2019.
            
               
                  Ir-Reġistratur
               
               A. CALOT ESCOBAR
            
            
               
                  Il-President
               
               K. LENAERTS